На основу чл. 33. ст. 4. Закона о задужбинама и фондацијама и чл. 4. ст. 1. тач. 1. Уговора о оснивању Фондације Гроздане Олујић закљученог 26. Јула 2019, оснивачи Александар Лешић и Раде Лешић, у Београду ,26. Јула 2019. Године доносе:

**СТАТУТ**

**ФОНДАЦИЈЕ ГРОЗДАНE ОЛУЈИЋ**

**ОПШТЕ ОДРЕДБЕ**

Овим Статутом се одређује: назив и седиште; циљеви и делатност; органи и њихова овлашћења; начин именовања управног одбора након истека мандата чланова управног одбора у првом сазиву; начин опозива чланова управног одбора; начин именовања и опозива управника; трајање мандата и начин одлучивања органа фондације; заступање; имовина фондације; правила коришћења средстава фондације и круг корисника; поступак за измену статута и доношење и измену других општих аката; јавност рада; начин доношења одлуке о припајању, спајању, подели, промени правне форме или престанку рада фондације; начин расподеле имовине у случају престанка рада фондације; облик и садржај печата; облик и садржај знака; и друга питања од значаја за делатност и остваривања циљева задужбине или фондације.

**Назив и седиште**

Назив Фондације је „Фондација Гроздане Олујић“.

Седиште Фондације је: Београд, Проте Матеје број 61.

**Печат и знак**

Фондација има печат округлог облика, пречника 30 мм, на коме уз ивицу, окренуто ка унутра пише: „Фондација Гроздане Олујић“, а у средини водоравно пише: „Београд“, све штампаним словима, ћириличним писмом.

Фондација има знак који се састоји од графичке представе пера (врха налив пера) постављеног врхом на доле, и, са десне стране пера, речи: „Фондација“ и испод: „Ггроздане“ и испод: „Олујић“, с тим да су почетна слова ових речи значајно већа од осталих слова, све писаним словима, ћириличним писмом.

**Циљеви и делатност**

Фондација је основана ради остваривања следећих општекорисних циљева:

1. промовисање и унапређење књижевног и преводилачког стваралачког рада, културе и образовања;
2. очување имена и дела Гроздане Олујић;
3. афирмација књижевног дела и рада Гроздане Олујић, кроз подршку скуповима, предавањима и издавању публикација, који за тему имају књижевни, тј. стваралачки и преводилачки рад Гроздане Олујић;
4. додељивања награде из области књижевног прозног стваралаштва на српском језику;
5. подршка поједницима који пишу мастер радове и докторске дисертације о књижевном делу Олујић Гроздане, дајући на увид рукописе, књиге, преводе, фотографије и публикације; и
6. чување радне средине (собе и библитеке са сликама и скулптурама) у којој је живела и стварала Гроздана Олујић, уз повремено приказивање јавности.

Фондација обавља делатност осталих организација на бази учлањења, шифра делатности: 9499.

**ОРГАНИ**

Органи Фондације су Управни одбор и управник.

**Управни одбор**

Управни одбор има три члана, при чему је један члан - председник Управног одбора.

Првог председника и прве чланове Управног одбора, као и Председника и чланове Управног одбора након истека мандата чланова Управног одбора у првом сазиву именују оснивачи Фондације.

Мандат председника и чланова Управног одбора траје четири године, са могућношћу реизбора.

Управни одбор:

1. именује управника, осим првог управника;
2. разрешава управника;
3. предлаже измене и допуне Статута;
4. доноси, мења и допуњује друга општа акта Фондације;
5. доноси годишњи план рада и усваја годишњи извештај о раду Фондације;
6. доноси годишњи финансијски план и усваја редовни годишњи финансијски извештај у складу са Законом о рачуноводству (завршни рачун);
7. одлучује о начину коришћења имовине фондације;
8. доноси ванредне одлуке финансијске природе, одлуке финансијске природе које су од суштинског значаја за обављање активности и остваривање циљева Фондације и одлуке финансијске природе које се односе на значајнији износ новчаних средстава узимајући у обзир укупна новчана средства и укупну имовину Фондације;
9. доноси пословник о свом раду;
10. обавља друге послове у складу са законом, оснивачким уговором и овим статутом.

Председник управног одбора сазива, утврђује дневни ред и председава седницама Управног одбора.

У случају спречености председника, члан управног одбора којег одреди Управни одбор сазива седнице управног одбора и обавља друга овлашћења председника Управног одбора.

Управни одбор доноси одлуке већином гласова од укупног броја чланова Управног одбора.

Чланство у Управном одбору престаје истеком мандата, опозивом, оставком, губитком пословне способности и смрћу.

Члан Управног одбора може бити опозван одлуком оснивача уколико у вршењу своје функције поступи супротно прописима, општим актима Фондације, циљевима или интересима Фондације.

**Управник**

Првог управника именују оснивачи.

Управника након престанка мандата првог управника именује Управни одбор.

Мандат управника траје четири године, са могућношћу реизбора.

Управник:

1. заступа Фондацију;
2. одговора за законитост рада Фондације;
3. води послове Фондације у складу са одлукама Управног одбора;
4. доноси одлуке финансијске природе из текућег (свакодневног) пословања Фондације, у складу са финансијским планом, планом рада и одлукама Управног одбора и има права и дужности финансијског налогодавца;
5. предлаже општа акта и измене и допуне општих аката Фондације, осим Статута и Пословника о раду Управног одбора;
6. предлаже годишњи план рада и годишњи финансијски план;
7. подноси годишњи извештај о раду и предлаже редовни годишњи финансијски извештај (завршни рачун).

У случају спречености управника замењује председник Управног одбора.

Председник Управног одбора у име Фондације потписује сва акта из радноправне материје која се односе или закључују за управником.

Функција управника престаје истеком мандата, разрешењем, оставком, губитком пословне способности и губитком пребивалишта и боравишта на територији Републике Србије.

Управник може бити разрешен одлуком Управног одбора уколико у вршењу своје функције поступи супротно прописима, општим актима Фондације, циљевима или интересима Фондације.

**ИМОВИНА**

**Стицање и располагање**

Фондација стиче имовину (средства): од добровољних прилога, поклона, донација, финансијских субвенција, заоставштина, камата на улоге, закупнине, ауторских права, дивиденди и других прихода остварених на законом дозвољен начин.

Фондација је самостална у стицању и располагању финансијским средставима, с тим да Фондација уважавава вољу оснивача и донатора у погледу намене средстава у оквиру циљева утврђених овим Статутом.

Имовина Фондације се користи искључиво за остваривање циљева утврђених Уговором о оснивању и овим статутом.

**Круг корисника**

У круг корисника имовине Фондације и сваког другог бенефита проистеклог из остваривања циљева Фондације може ући свако лице од стране којег би коришћење било у складу са циљевима Фондације, у оквирима дозвољеним законом.

Имовина Фондације не може се делити оснивачима, члановима Управног одбора, управнику, запосленима или са њима повезаним лицима, осим у случајевима предвиђеним законом.

**ЈАВНОСТ**

Рад Фондације је јаван.

Годишњи извештај о раду Фондације чини се доступним јавности објављивањем на интернет страни Фондације, у виду публикације или на други пригодан начин.

Редовни годишњи финансијски извештај објављује се у складу са Законом о рачуноводству.

О јавности рада старају се Управни одбор и управник.

**СТАТУСНЕ ПРОМЕНЕ И ПРЕСТАНАК РАДА**

**Статусне промене**

Управни одбор одлучује о припајању, спајању, подели и промени правне форме Фондације.

**Престанак рада**

Фондација престаје са радом одлуком Управног одбора на начин предвиђен законом, и у другим случајевима предвиђеним законом.

Имовина Фондације се у случају престанка рада одлуком Управног одбора додељује другој другој фондацији, задужбини или удружењу, основаним ради остваривања истих или сличних општекорисних циљева.

**Завршне одредбе**

Овај статут ступа на снагу у року од осам дана од дана објављивања на огласној табли Фондације.

Оснивачи:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Александар Лешић

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Раде Лешић